tartuNLP/wikipedia-smugri-20251201 huggingface dataset:
Mimi Keene

Mimi Keene (s. 5. elokuuta 1998 Englanti) on brittiläinen näyttelijä. Hän on näytellyt Cindy Williamsia BBC:n saippuaoopperassa "EastEnders" ja Ruby Matthewsia Netflixin draamakomediasarjassa "Sex Education".
Ura.
Keene opiskeli Italia Conti Academy of Theatre Arts -koulussa vuosina 2009–2014. Hän aloitti uransa teatterissa näytelmässä "Kin" vuonna 2010.
Televisiouraansa Keene aloitti vuonna 2013 esiintymällä CBBC:n sarjassa "Sadie J" sekä "Our Girl" -sarjan pilottijaksossa. Hänen läpimurtonsa tapahtui vuosina 2013–2015, kun hän näytteli säännöllisesti Cindy Williamsia "EastEnders"-sarjassa. Vuonna 2016 Keene esiintyi "Casualty"-sarjan jaksossa Lana Westmoren roolissa.
Keene on myös työskennellyt ääninäyttelijänä videopeleissä ' (2013) ja ' (2014). Vuodesta 2019 alkaen hän on näytellyt Ruby Matthewsia suositussa Netflix-sarjassa "Sex Education", joka päättyi vuonna 2023. Vuonna 2025 hänen on määrä näytellä Kay Elliott-Strangea minisarjassa "Towards Zero".
Aavikon arkaainen kausi

Aavikon arkaainen kausi on Ison altaan ja Pohjois-Amerikan länsiosien arkaaisen kauden alkuvaiheesta käytetty nimi. Se ajoittuu noin vuosille 7500–2000 eaa. Aavikon arkaaiset kansat olivat metsästäjä-keräilijöitä, jotka jotka hyödynsivät karussa elinympäristössään saatavilla ollutta ravintoa monipuolisesti. He metsästivät vesilintuja, jäniksiä, antilooppeja ja lampaita ja valmistivat luonnonmateriaaleista muun muassa mattoja ja koreja. Kivestä valmistettiin työkaluja ja aseita. Elämäntapa oli liikkuva, mutta seuraili vakiintuneita vaellusreittejä. Jauhinkiviä ja muita raskaita esineitä ei kannettu mukana, vaan niitä säilytettiin puolittain pysyvillä leiripaikoilla tärkeimpien reittien varrella.
Yhdysvaltain lounaisalueen ja Meksikon luoteisosan maata viljelleiden kyläkulttuurien (pueblo-kulttuurit) arkeologisessa aikajaossa käytetään niin kutsuttua Pecosin luokitusta. Sen alkuvaiheita kutsutaan korintekijäperinteeksi: korintekijä I (1000–1 eaa.), korintekijä II (1–450 jaa.) ja korintekijä III (450–750 jaa.). Korintekijä I–II vastaavat aavikon arkaaisen kulttuurin myöhäisvaihetta. Korintekijä I on tunnuspiirteiltään puhtaasti hypoteettinen siirtymävaihe metsästyksestä ja keräilystä maanviljelyyn. Noin vuodesta 100 jaa. vallitsi anasazi-kulttuuri.
Haley Lu Richardson

Haley Lu Richardson (s. 7. maaliskuuta 1995 Phoenix, Arizona, Yhdysvallat) on yhdysvaltalainen näyttelijä ja tanssija. Hän tuli tunnetuksi roolistaan Portiana HBO:n menestyssarjassa "The White Lotus" sekä elokuvista "Split" ja "The Edge of Seventeen".
Ura.
Richardson aloitti tanssimisen 3-vuotiaana ja kilpaili myöhemmin alueellisissa tanssikilpailuissa. 16-vuotiaana hän muutti Los Angelesiin äitinsä kanssa ja sai ensimmäisen televisioroolinsa Disney Channelin sarjassa "Shake It Up", jossa hän toimi taustatanssijana. Tämän jälkeen hän esiintyi ABC Familyn sarjassa "Ravenswood" ennen elokuva-uransa alkua.
Vuonna 2023 hän esiintyi Jonas Brothersin musiikkivideolla "Wings". Richardson on saanut tunnustusta roolistaan "The White Lotus" -sarjassa Screen Actors Guild -palkinnon parhaan draamasarjan näyttelijäkokoonpanon jäsenenä.
Sukupuolen performatiivisuus

Sukupuolen performatiivisuus on sukupuolentutkimuksen ja queer-teorian käsite, jonka mukaan sukupuoli on toimintaa ja toistoa pikemminkin kuin sisäsyntyinen ominaisuus. Käsitteen kehittäjä on yhdysvaltalainen filosofi Judith Butler, joka esittää, että sukupuoliroolien toteuttaminen on eräänlaista esittämistä ja performanssia, joka on normatiivisen heteroseksuaalisuuden määräämää.
Teorian pääpiirteet.
Butler kyseenalaistaa käsityksen, jonka mukaan tietyt sukupuolittuneet käyttäytymismallit olisivat luonnollisia. Hänen mukaansa sukupuoli ei ole biologinen tosiasia vaan sosiaalinen konstruktio. Butler määrittelee sukupuolen "ruumiin toistuvaksi tyylittelyksi, sarjaksi toistuvia tekoja jäykässä sääntelykehyksessä, jotka ajan myötä jähmettyvät luomaan vaikutelman substanssista".
Butlerin teoriassa performatiivisuus eroaa performanssista. Performanssi olettaa, että on olemassa valmiiksi toimija tai "minä", joka suorittaa esityksen. Performatiivisuus puolestaan kyseenalaistaa tämän ajatuksen ja esittää, että toimija tai "minä" ei ole olemassa ennen tekoja, vaan muodostuu vasta niiden kautta ja niiden seurauksena. Butler on saanut vaikutteita J. L. Austinin puheaktiteoriasta ja Jacques Derridan dekonstruktiosta. Näiden teorioiden mukaan kieli ei ainoastaan kuvaa todellisuutta vaan myös tuottaa sen samoin kieli ja diskurssi "tekevät" sukupuolen.
Butler myös kyseenalaistaa perinteisen feministisen erottelun biologisen sukupuolen (sex) ja sosiaalisen sukupuolen (gender) välillä. Hänen mukaansa myös biologinen sukupuoli on kulttuurinen normi, joka materialisoituu ajan myötä pakottavien normien toiston kautta.
Butler käsittelee dragia esimerkkinä sukupuolen performatiivisesta luonteesta. Hänen mukaansa drag-esitykset paljastavat sukupuolen jäljittelevän rakenteen sekä sen satunnaisuuden. Sukupuoli on "strategia", jonka päämääränä on kulttuurinen selviytyminen, sillä yhteiskunta rankaisee niitä, jotka eivät "tee" sukupuoltaan oikein. Butler kuitenkin huomauttaa, että kaikki parodia ei ole kumouksellista. Esimerkiksi elokuvat kuten "Tootsie" vahvistavat olemassa olevia sukupuolierotteluja pikemmin kuin haastavat niitä.
Butlerin teorian mukaan sukupuolen ja identiteetin kriittinen tarkastelu ja purkaminen ei tarkoita poliittisen keskustelun hylkäämistä. Päinvastoin, tämä tarkastelu osoittaa, että käsitteet joilla identiteetistä puhutaan kuten "mies" ja "nainen" ovat itsessään poliittisia ja vallan tuottamia. Butler esittää, että muutoksen ja vastustuksen on tapahduttava nykyisen kielen ja kulttuurin sisällä, koska emme voi astua kielen ja kulttuurin ulkopuolelle. On käytettävä olemassa olevia käsitteitä uusilla, haastavilla tavoilla.
Trakhis (Thessalia)

Trakhis (, myös "Trakhin", , ) oli antiikin aikainen kaupunki ja kaupunkivaltio ("polis") Thessaliassa Kreikassa. Se sijaitsi nykyisen Lamían kunnan alueella lähellä nykyistä Irákleian kylää.
Trakhis oli vanha kaupunki, joka esiintyy kreikkalaisessa mytologiassa, mutta vain vähän historiassa ennen kuin Herakleia Trakhinia korvasi sen vuonna 426 eaa.
Maantiede.
Trakhiin kaupunki sijaitsi Maliissa sen mukaan nimetyllä Trakhinian alueella. Se oli rakennettu tasangolle Oita-vuoren juurelle, hieman Thermopylain pohjois- tai pikemminkin länsipuolelle, ja sai nimensä tasankoa ympäröivistä kallioista. Thukydideen mukaan Trakhis sijaitsi 40 stadionin päässä Thermopylaista ja 20 stadionin päässä merestä.
Kaupunki hallitsi Thessaliasta Thermopylaihin johtanutta reittiä ja oli siten strategisesti tärkeä sotilaallinen tukikohta. Trakhinian tasangon sisäänkäynti oli vain puolen plethronin levyinen, mutta Herodotoksen mukaan itse tasanko kattoi plethronin alan. Herodotos kertoo myös, että Trakhiin kaupunki sijaitsi viiden stadionin päässä Melas (nyk. Mavronéri) -joesta ja että Maliin Asopos-joki virtasi vuoriston rotkosta Trakhiin eteläpuolella.
Trakhiin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 100 ja ehkä jopa alle 25 neliökilometriä.
Historia.
Trakhis mainitaan jo Homeroksen "Iliaassa" yhtenä Akhilleuksen alaisuuteen kuuluneista kaupungeista. Se esiintyy kreikkalaisessa mytologiassa myös Herakleen kuolinpaikkana, ja siksi sinne sijoittuu Sofokleen tragedia "Trakhiin naiset".
Antiikin aikana trakhislaiset olivat yksi malislaisten heimon kolmesta osasta. Kaupungin kansalaisesta käytettiin etnonyymejä "Trakhinios" () ja "Trēkhinios" (). 400-luvulla eaa. Trakhis löi mahdollisesti yhteistä rahaa Lamian kanssa. Tämä arvio perustuu siihen, että vuodelta 464 eaa. tunnetaan hopeinen oboli, joka noudattaa aiginalaista standardia, ja jossa on kirjoitukset ja , ”lamialaiset” ja ”trakhislaiset".
Alkuperäinen Trakhiin kaupunki lakkasi olemasta peloponnesolaissodan aikana vuonna 426 eaa. Tuolloin trakhislaiset ja naapurialueen dorislaiset, jotka kärsivät oitaialaisten vuoristolaisheimojen hyökkäyksistä, pyysivät apua spartalaisilta. Nämä tarttuivat tilaisuuteen ja perustivat strategiselle paikalle vahvan siirtokunnan, jolle annettiin Herakleen mukaan nimi Herakleia Trakhinia. Trakhis sulautettiin uuteen kaupunkiin, joka vaikuttaa sijainneen pääosin samalla paikalla.
Suzanne Peignot

Suzanne Jeanne Marie Peignot (25. syyskuuta 1895 Compiègne – 25. huhtikuuta 1993 Pariisi) oli ranskalainen sopraano. Hän tuli tunnetuksi resitalistina, joka omistautui aikansa musiikin tulkinnoille.
Peignot tulkitsi muun muassa Francis Poulencin musiikkia ja lauloi Poulencin säestäessä häntä pianolla. Hän kuului Claire Croizan ja Jane Bathorin ohella varhaisimpiin Poulencin musiikin puolestapuhujiin. Muita säveltäjiä, joiden lauluja Peignotin ohjelmistoon kuului, olivat muiden muassa Georges Auric, Henri Sauguet, Manuel de Falla, Darius Milhaud, Florent Schmitt ja Ottorino Respighi. Useat säveltäjät omistivat Peignotille teoksiaan.
Leukonoe

Leukonoe (, ) voi viitata seuraaviin:
Maria Modrakowska

Maria Modrakowska (10. joulukuuta 1896 Lviv – 16. lokakuuta 1965 Wrocław) oli puolalainen lyyrinen sopraano. Hän teki myös sävellys-, kirjoitus- ja käännöstyötä.
Modrakowska valmistui Lvivin konservatoriosta Helena Ottawowan pianoluokalta ja jatkoi pianonsoiton opintoja Henryk Melcer-Szczawińskin johdolla Varsovassa. Samanaikaisesti hän opiskeli laulua kolmen vuoden ajan Helena Zboińskan johdolla. Lisäksi hän opiskeli farmakologiaa Varsovan yliopistossa. Modrakowska esiintyi vuosina 1927–1931 Vanhan musiikin seuran konserteissa Varsovassa ja Vilnassa. Hän oli Pariisin Nuorten puolalaisten muusikoiden liiton yksi aktiivisimmista jäsenistä ja tutustui sen toiminnan kautta Pariisin musiikkipiireihin vuonna 1931. Modrakowska sai musiikin historian opetusta Nadia Boulangerilta. Laulun taidetta ja tulkintaa hän opiskeli Claire Croizan johdolla. Hän pääsi itse opettamaan École normale de musique de Parisiin ja konsertoi aktiivisesti laulajana. Modrakowskan ohjelmistoon kuului teoksia muiden muassa Claude Debussylta, Francis Poulencilta ja Zygmunt Mycielskiltä.
Modrakowska asui toisen maailmansodan jälkeen Puolassa ja työskenteli opettajana. Hän oli säveltäjä Zygmunt Mycielskin ystävä ja kirjeenvaihtokumppani.
Amerikan klassinen kausi

Klassinen kausi on yksi viidestä esikolumbiaanisen Amerikan kulttuurisesta kehitysvaiheesta. Se kattaa suunnilleen vuodet 250–900 jaa. Käsitteen esittelivät Gordon R. Willey ja Philip Phillips teoksessaan "Method and Theory in American Archaeology" (1958).
Klassista kautta määrittee suurten kaupunkien ja keskusjohtoisten valtioiden synty. Määritelmän täyttäviä yhteiskuntia oli ainoastaan Mesoamerikassa sekä Etelä-Amerikan länsi- ja luoteisrannikolla. Mesoamerikassa klassinen kausi ajoittuu noin vuosiin 250–900 jaa. Willeyn ja Phillipsin käyttämä ”klassisen” käsite perustuu 1900-luvun puolivälissä vallineiseen käsityksiin Teotihuacanin ja mayojen korkeakulttuureista, jotka nähtiin rauhanomaisina ja älyllisinä, tieteeseen, oppineisuuteen ja uskonnonharjoitukseen suuntautuneina sivilisaatioina. Taustalla oli tietoinen vertaus Kreikan klassiseen kauteen. Muotoutumisvaihe nähtiin klassista kautta ennakoivana ajanjaksona ja jälkiklassinen kausi taantumisena. Myöhempi tutkimus on osoittanut 1950-luvun käsitykset suurelta osin virheellisiksi: myös klassisella kaudella arvostettiin valtiomiestaitoa ja käytiin sotia.
Amerikan jälkiklassinen kausi

Jälkiklassinen kausi on yksi viidestä esikolumbiaanisen Amerikan kulttuurisesta kehitysvaiheesta. Se kattaa suunnilleen vuodesta 900 jaa. espanjalaisvalloitukseen 1500-luvulla ulottuvan ajanjakson. Merkittävimpiä jälkiklassisia kulttuureja olivat tolteekit, asteekit ja inkat. Käsitteen esittelivät Gordon R. Willey ja Philip Phillips teoksessaan "Method and Theory in American Archaeology" (1958).
Nimensä mukaisesti jälkiklassinen kausi seuraa klassista kautta. Kaudelle ominaista oli sotilaalliseen voimaan perustuvien imperiumien synty. Määritelmän täyttäviä valtioita oli ainoastaan Mesoamerikassa sekä Etelä-Amerikan länsi- ja luoteisrannikolla. Willey ja Phillips pitivät klassista kautta Mesoamerikan älyllisen, taiteellisen ja hengellisen kehityksen huipentumana. Jälkiklassisen kauden he näkivät väkivaltaisena, maallistuneena ja dekadenttina. He vertasivat klassisen kauden mayoja antiikin Kreikkaan, kun taas Asteekkivaltakunnan valloitussodille ja ihmisuhreille he löysivät vertailukohdan antiikin Roomasta. Todellisuudessa jälkiklassiset yhteiskunnat olivat esikolumbiaanisen Amerikan kehittyneimpiä. Valtiot olivat entistä yhtenäisempiä ja tehokkaammin hallittuja, kaupankäynti laajaa ja väestönkasvu voimakasta. Kehittynyt metallurgia levisi toisen vuosituhannen alkupuoliskolla ensin Andeilla ja sieltä Mesoamerikkaan.
Fallosentrismi

Fallosentrismi on käsite, joka viittaa miehen sukupuolielimen symbolisen vastineen (fallossymbolin) keskeisyyteen psykoanalyyttisessä teoriassa ja laajemmin länsimaisessa ajattelussa. Se kuvaa järjestelmää, jossa miehinen näkökulma ja maskuliinisuus asetetaan etusijalle asioiden merkityksen muodostamisessa.
Termin loi alun perin brittiläinen psykoanalyytikko Ernest Jones 1920-luvulla viitatessaan miehen sukuelimen symbolisen merkityksen korostamiseen Sigmund Freudin teorioissa. Fallosentrismi on sittemmin kehittynyt keskeiseksi käsitteeksi feministisessä kirjallisuusteoriassa, jossa sitä käytetään osoittamaan maskuliinisuuden vallitsevaa asemaa yhteiskunnallisissa ja kielellisissä rakenteissa.
Tausta ja merkitys.
Freudin psykoanalyyttisissa teorioissa lapsen kehityksessä on vaihe, jossa sukupuolten väliset erot kohdataan ensimmäistä kertaa. Tässä vaiheessa sukupuolten välinen ero määrittyy ensisijaisesti sukuelinten kautta. Freud käsitti naisen seksuaalisuuden miehisen mallin kautta, mikä johti ongelmalliseen näkemykseen naiseudesta "puutteena".
Ranskalainen psykoanalyytikko Jacques Lacan myöhemmin uudelleentulkitsi Freudin teoriaa. Lacanin näkemyksessä miehen sukuelin symbolina toimii vallan merkkinä ja eron merkitsijänä, joka erottaa sukupuolet toisistaan. Vaikka Lacan pyrki erottamaan tämän symbolin biologisesta elimestä, hänen teoriansa on nähty mieskeskeisen ajattelun jatkumona.
Feministiset teoreetikot, kuten Judith Butler, Hélène Cixous ja Luce Irigaray, ovat kritisoineet tätä ajattelutapaa. He ovat osoittaneet, kuinka mieskeskeinen ajattelu näkyy kielessä, yhteiskunnallisissa rakenteissa ja kulttuurissa.
Filosofi Jacques Derrida muodosti käsitteen "fallogosentrismi" yhdistämällä fallosentrismin ja logosentrismin (järkikeskeisyyden). Tällä hän kuvasi länsimaisen ajattelun taipumusta järjestää maailma hierarkkisiin vastakohtapareihin, joissa maskuliininen termi asetetaan aina etusijalle feminiiniseen nähden.
Rosen Željazkov

Rosen Dimitrov Željazkov (, s. 5. huhtikuuta 1968) on bulgarialainen poliitikko, joka toimii maansa pääministerinä tammikuusta 2025 alkaen.
Željazkov on valmistunut oikeustieteestä Sofian yliopistosta ja työskennellyt lakimiehenä monia vuosia. Hän on toiminut myös Suur-Sofian kunnan sihteerinä (2003–2009) ja ministerineuvoston pääsihteerinä (2009-2011). Vuonna 2014 hänet nimitettiin pääministerin neuvonantajaksi hallinnonuudistuksen ja sähköisen hallinnon alalla. Vuosina 2016–2018 hän johti sähköisen hallinnon virastoa. Vuonna 2018 hänestä tuli liikenne-, IT- ja viestintäministeri (2021 asti). Hänet on valittu kansanedustajaksi seitsemälle vaalikaudelle, ja kerran parlamentin puhemieheksi.
Željazkovin hallituksen kokoaminen ei ollut helppoa; koalitioon tulivat lopulta venäjämieliset sosialistit, populistit ja tyypillisesti turkkilaista väestönosaa edustanut Oikeuksien ja vapauksien liike. 
Željazkov itse edustaa moninkertaisen pääministerin Boiko Borisovin GERB-puoluetta, joka on usein yhdistetty laajamittaiseen korruptioon.
Emily Mary Osborn

Emily Mary Osborn (1834 Essex – 1908) oli brittiläinen taidemaalari, joka tunnetaan erityisesti viktoriaanisen ajan genremaalauksistaan. Hän erikoistui kuvaamaan naisia ahdingossa ja tunnetiloissa, ja hänen teoksensa käsittelivät usein naisten yhteiskunnallista asemaa 1800-luvun Englannissa.
Elämä.
Osborn syntyi vuonna 1834 Essexin kreivikunnan pappisperheeseen vanhimpana lapsena. Perhe muutti West Tilburystä Lontooseen vuonna 1848, jolloin Osborn alkoi opiskella taidetta James Matthew Leigh'n johdolla. Jo 17-vuotiaana hän asetti teoksiaan näytteille Kuninkaallisessa taideakatemiassa.
Osborn avasi oman työhuoneen Lontoossa vuonna 1855 ja myöhemmin Glasgow'ssa. Hän oli yksi naistaiteilijoista, jotka allekirjoittivat vuonna 1859 vetoomuksen naisten pääsystä Kuninkaallisen taideakatemian kouluihin. Hän vietti aikaa Saksassa vuodesta 1861 alkaen ja vieraili myös Algeriassa vuonna 1881.
Vaikka Osborn ansaitsi huomattavia summia muotokuvien maalaamisesta, hän keskittyi usein kirjallisiin aiheisiin ja genremaalauksiin. Hän voitti useita palkintoja töistään, mukaan lukien hopeamitalin Society for the Encouragement of the Fine Arts -seuralta vuonna 1862 ja ensimmäisen palkinnon historiallisesta ja henkilökuva-aiheesta Crystal Palace Picture Galleryssa vuonna 1864.
Osborn ei koskaan avioitunut, vaan eli ystävänsä neiti Dunnin kanssa. Hänen aktiivisin taiteellinen kautensa sijoittui vuosille 1860–1870, jolloin hän nautti huomattavaa menestystä ja esitteli töitään sekä Kuninkaallisessa taideakatemiassa että Society of British Artists -seuran näyttelyissä.
Taide.
Osborn tunnetaan erityisesti realistisista maalauksistaan, jotka kuvaavat naisia haavoittuvissa asemissa, usein ilmaisten epätoivoa ja ahdistusta. Hänen tunnetuimpiin teoksiinsa kuuluva "Nimetön ja ystävätön" (1857) esittää köyhää naistaiteilijaa, joka yrittää myydä taidettaan ylimieliselle taidekauppiaalle. Teos on sittemmin noussut feministisen taidehistorian ikoniksi.
Kuningatar Victoria osti kaksi Osbornin maalausta: "Tupani ovi" (1855) ja "Kotiopettajar" (1860). Osbornin taidetta on luonnehdittu voimakkaaksi ja hänen sanotaan osoittaneen perusteellista taiteen mahdollisuuksien tuntemusta.
Monissa Osbornin teoksissa toistuu naisten ja lasten kuvaaminen surullisissa ja kärsivissä tilanteissa, mikä oli yleistä myös muiden brittiläisten naistaiteilijoiden töissä. Esimerkiksi teoksessa "Viimeistä kertaa" kaksi tyttöä suree yrittäen kerätä rohkeutta astua huoneeseen, jossa vanhempi makaa kuolleena.
Sofian yliopisto

Sofian yliopisto (, lyhennys SU) on julkinen yliopisto Sofiassa Bulgariassa. Se on Bulgarian vanhin korkeakoulu, joka perustettiin 1888 aluksi opettajakoulutusta antavana korkeakouluna, mutta kasvoi yliopistoksi vuonna 1904. Yliopisto on nimetty pyhän Klement Ohridilaisen mukaan.
Yliopistossa on 16 tiedekuntaa: historiallinen, klassisen ja modernin filologian, oikeustieteellinen, kasvatustieteiden ja taiteiden, teologinen, matematiikan ja informaatiotekniikan, kemian ja farmasian, geologian ja maantieteen, filosofinen, journalismin ja viestinnän, talous- ja hallintotieteellinen, fysiikan, biologian ja lääketieteellinen tiedekunta. Lukuvuosi alkaa syyskuussa ja loppuu kesäkuussa, ja se jakautuu kahteen lukukauteeen.
&lt;br clear=left&gt;
Tradwife

Tradwife (lyhenne sanoista "traditional wife", suomeksi "perinteinen vaimo") on sosiaalisessa mediassa levinnyt ilmiö, jossa naiset omaksuvat perinteisiä, konservatiivisia sukupuolirooleja ja korostavat kotiäitiyttä elämäntapana. Ilmiössä keskeistä on ajatus, jossa nainen hoitaa kodin ja lapset, kun taas mies käy töissä ja toimii perheen elättäjänä.
Tausta ja historia.
Nykyisen tradwife-ilmiön juuret ovat feminismin vastaisessa liikkeessä, joka sai alkunsa 2010-luvulla. Tutkijoiden mukaan ilmiö markkinoi perhemallia, joka on peräisin viktoriaaniselta aikakaudelta, noin 150 vuoden takaa, jolloin naisten ja miesten tehtävät oli eroteltu tiukasti.
Ilmiössä näkyy vahvasti historian romantisointi, joka on korostunut erityisesti TikTokin yleistymisen myötä. Tyypillisessä tradwife-estetiikassa korostuvat röyhelöesiliinat, 1950-luvun ampiaisvyötäröt ja A-linjaiset röyhelömekot.
Poliittiset kytkökset.
Tutkijoiden mukaan tradwife-ilmiöllä on yhteyksiä konservatiiviseen politiikkaan ja joidenkin tradwife-vaikuttajien kohdalla myös äärioikeistolaisiin liikkeisiin. Ilmiön on todettu liittyvän myös yhdysvaltalaiseen äärikonservatiiviseen Projekti 2025 -julistukseen, joka sisältää poliittisia suosituksia Donald Trumpin presidenttikaudelle. Yhdysvalloissa merkittävä tradwife-vaikuttaja Estee Williams on avoimesti Donald Trumpin kannattaja ja on puhunut Fox News -kanavalla perinteisistä sukupuolirooleista ja "tasa-arvon ongelmista".
Tutkija Eviane Leidigin mukaan tradwife-vaikuttajat usein verhoavat äärikonservatiiviset ajatuksensa pehmeään lifestyle-sisältöön, mikä auttaa heitä tavoittamaan laajemman yleisön.
Taloudellinen ulottuvuus.
Monet tradwife-vaikuttajat ansaitsevat rahaa sosiaalisen median kautta. Suosituimmilla vaikuttajilla on miljoonia seuraajia, ja he voivat ansaita yhdestä mainoskampanjasta jopa 70 000 dollaria. Vaikuttajat myyvät usein myös oheistuotteita, kuten siivoustarvikkeita, vaatteita ja ihonhoitotuotteita. Tämä luo ristiriidan, jossa ideologisesti miehen tulisi elättää perheen, mutta käytännössä nainen saattaa ansaita enemmän sosiaalisen median vaikuttajana.
Suosio ja kritiikki.
Tradwife-sisältöä on kritisoitu erityisesti siitä, että se voi muokata nuorten miesten naiskuvaa. Tutkijoiden mukaan monet tradwife-vaikuttajat suuntaavat sisältöään erityisesti nuorille miehille, mikä näkyy heidän pukeutumisessaan ja puhetavassaan.
Esimerkiksi britannialaislähtöinen Alena Kate Pettitt, joka on puhunut avoimesti elämäntavastaan, on sanonut: "Minusta tuntui, että olin syntynyt vaimoksi ja äidiksi" ja "minun työtäni ovat kotityöt". Hän kuitenkin kiistää ilmiön yhteyden äärioikeistoon.
Aitor Paredes

Aitor Paredes Casamichana (s. 29. huhtikuuta 2000 Bilbao) on espanjalainen jalkapalloilija. Hän edustaa Espanjan Primera Divisiónissa pelaavaa Athletic Bilbaota ja on pelipaikaltaan keskuspuolustaja.
Seurajoukkueura.
Paredes on Athletic Bilbaon kasvatti. Hän debytoi miesten tasolla Athletic Bilbaon yhteistyöjoukkue Basconiassa vuonna 2018 ja pelasi seurassa 49 sarjaottelua ja yhden nousukarsintaottelun. Hän edusti vuosina 2019–2022 myös Athletic Bilbaon reservijoukkue Bilbao Athleticia, jonka riveissä hän pelasi 53 sarjaottelua ja kaksi nousukarsintaottelua.
Paredes debytoi Athletic Bilbaon edustusjoukkueessa 29. elokuuta 2022 La Ligan ottelussa Cádizia vastaan, jossa hän tuli vaihdosta kentälle Iñigo Lekuen tilalle ottelun loppuminuuteilla. Paredes pelasi ensimmäisellä kaudellaan Athletic Bilbaossa 16 La Ligan ottelua, joista yhdeksän avauskokoonpanossa, sekä yhden Copa del Reyn ottelun. 
Kaudella 2023–2024 Paredes vakiinnutti paikkansa Athletic Bilbaon avauskokoonpanossa ja pelasi La Ligassa 34 ottelua. Ensimmäisen maalinsa Athletic Bilbaon pelaajana hän teki 4. tammikuuta 2024 La Ligan ottelussa Sevillaa vastaan. Athletic Bilbaon voittamassa Copa del Reyssä hän pelasi kuusi ottelua, joista kaikissa täydet minuutit. Maaliskuussa 2024 Paredes allekirjoitti Athletic Bilbaon kanssa vuoteen 2029 ulottuvan jatkosopimuksen. 
Paredes debytoi Eurooppa-liigassa 26. syyskuuta 2024 kauden avausottelussa Romaa vastaan ja teki 1–1-tasapeliin päättyneessä ottelussa Athletic Bilbaon tasoitusmaalin.
Maajoukkueura.
Paredes edusti vuosina 2018–2019 Espanjan alle 18- ja alle 19-vuotiaiden maajoukkueita. Hän pelasi viisi ottelua alle 21-vuotiaiden EM-kilpailuissa 2023 Espanjan saavuttaessa hopeaa.
Paredes debytoi Espanjan A-maajoukkueessa 18. marraskuuta 2024 Kansojen liigan ottelussa Sveitsiä vastaan, jossa hän pelasi täydet minuutit.
Borislava Ivanova

Borislava Milkova Ivanova (, s. 24. marraskuuta 1966 Vidin) on bulgarialainen ratameloja. Hän saavutti Soulissa 1988 olympiapronssia 500 metrin kajakkinelosessa yhdessä Diana Palijskan, Ognjana Petrovan ja Vanja Geševan kanssa.
Helena Ottawowa

Helena Ottawowa (o.s. "Feigl"; 16. helmikuuta 1874 Lviv – 16. elokuuta 1948 Krakova) oli puolalainen pianisti ja pedagogi.
Ottawowa opiskeli Ludwig Marekin musiikkikoulussa ja Lvivin konservatoriossa, josta valmistui vuonna 1898 opiskeltuaan Henryk Melcer-Szczawińskin johdolla. Hän täydensi pianonsoiton opintojaan Pariisissa vuosina 1901–1902 opettajanaan Zygmunt Stojowski. Ottawowa alkoi pitää konsertteja, joissa hän esitti usein Puolan-ensiesityksinä ranskalaisia teoksia muiden muassa Camille Saint-Saënsilta, César Franckilta ja Claude Debussylta. Hänen ohjelmistoonsa kuului teoksia myös puolalaisilta säveltäjiltä, joihin kuuluivat Frédéric Chopin, Ignacy Paderewski, Roman Statkowski, Zygmunt Stojowski, Karol Szymanowski, Ludomir Różycki ja Henryk Melcer-Szczawiński.
Ottawowa piti ensimmäisen maailmansodan aikana hyväntekeväisyyskonsertteja. Maailmansotien välisenä aikana hän konsertoi solistina ja kamarimuusikkona. Hän säesti muiden muassa Maria Modrakowskaa, Maria Mokrzyckaa, Adam Diduria, Henri Marteauta ja Jacques Thibaudia. Ottawowa teki radioesiintymisiä vuodesta 1927. Hän perusti oman musiikkikoulunsa Lviviin ja toimi vuosina 1921–1939 pianonsoiton professorina konservatoriossa Lvivissä. Vuodesta 1945 lähtien hän johti pianoluokkaa Krakovan musiikkiakatemiassa. Ottawowa teki viimeisen julkisen esiintymisensä vuonna 1946. Hänen johdollaan opiskelivat muiden muassa Zofia Iszkowska, Tadeusz Sygietyński, Jadwiga Szajna-Lewandowska ja Stanisław Skrowaczewski.
Vaasan Sport (naiset)

 
Vaasan Sport on vaasalainen jääkiekkoseura, jonka naisten edustusjoukkue pelasi Naisten Liigassa vuonna 2022. Naisten joukkue lopetti toimintansa vuonna 2022 pudottuaan liigasta. Sportin naistoiminta on siirtynyt Maalahtelaisen Malax IF:n alaisuuteen vuonna 2024.
Historia.
Vaasan Sportin naisten joukkueella oli toimintaa jo 1980 -luvun alulla, jolloin joukkue kulki nimellä ”Sport Mimmit”. Naisten joukkue perustettiin virallisesti vuonna 1983, jolloin se osallistui aiempana vuonna perustettuun Naisten SM-sarjaan. Sportin joukkue voitti SM-pronssia kaudella 1985–1986. Kaudella 1988–1989 joukkue sijoittui seitsemänneksi kahdeksasta joukkueesta. Pelaamalla Sport olisi säilynyt sarjassa, mutta taloudellisista syistä, joukkue luopui sarjapaikasta. Sport ei osallistunut mihinkään sarjaan kaudella 1989–1990, pelaten vain harjoituspelejä. Seuraavana vuonna Sport osallistui Naisten I-divisioonaan ja nousi takaisin SM-sarjaan vuonna 1993, jossa se vietti kaksi kautta, sijoittuen viimeiseksi kumpanakin.
Sportin naiset pelasivat 2000 luvun suurimmaksi osaa Naisten Suomi-sarjassa. Sport nousi Mestikseen vuonna 2015. Sport säilyi sarjassa seuraavat kaksi kautta, voittaen Mestiksen kaudella 2016–2017 ja sijoittuen kaudella 2017–2018 toiseksi. Sport nousi kaudeksi 2018–2019 Naisten Liigaan.
Sportin naiset pelasivat neljä kautta Naisten Liigassa, saavuttaen pudotuspelit kaudella 2019–2020.
Kauden 2021-2022 päätyttyä Sportin joukkue sijouttui viimeiseksi ja putosi Mestikseen. Seura menetti samalla suuren määrän pelaajistaan ja eivät saaneet joukkuetta kasaan seuraavaksi kaudeksi yrityksistä huolimatta ja täten menettivät sarjapaikkansa. Oman joukkueen sijaan Sportin naistoiminta siirrettiin S-Kiekon alaisuuteen Suomi-sarjaan. Vuonna 2024 Vaasan Sporin Juniorit ry muodosti naisten jääkiekkojoukkueen yhdessä Malax IF:n ja Kurikan Ryhdin kanssa. Joukkueen toiminta alkoi Suomi-sarjasta kaudella 2024-2025.
Tuomas Vuorio

Tuomas Vuorio (s. 15. heinäkuuta 1983, Salo) on suomalainen ammattirumpali, joka työskentelee myös markkinoinnin parissa. Hän on tunnettu erityisesti raskaan musiikin parista.
Musiikkiura.
Vuorio on soittanut useissa yhtyeissä, kuten Mysore, Flesh Roxon ja Roxon A.D. Hän toimii nykyisin yhdysvaltalaisen 96 Bitter Beings -yhtyeen rumpalina. Yhtyeen perusti CKY-yhtyeen entinen laulaja ja kitaristi CKY:stä Deron Miller vuonna 2016. 96 Bitter Beingsin nimi viittaa CKY:n tunnettuun kappaleeseen "96 Quite Bitter Beings". Vuorio liittyi yhtyeeseen vuonna 2022.
Vuorio on kaksinkertainen karnevaalisamban Suomen mestari vuosilta 2024 ja 2025. Hän soittaa karnevaalisambaa turkulaisessa G.R.E.S. Samba Carioca -sambakoulussa ja toimii koulun rumpuryhmän Diretor de Bateriana. Hänen soittimiaan ovat repinique ja caixa.
Markkinointiura.
Musiikkiuransa ohella Vuorio työskentelee markkinoinnin parissa. Hän toimii kehitys- ja markkinointijohtajana Turkulaisessa rakennusalan yrityksessä
Sukulaisuussuhteet.
Tuomas Vuorio on jääkiekkoilija Emil Vuorion serkku. Emil Vuorio (s. 5. syyskuuta 2002, Salo) on suomalainen jääkiekkomaalivahti, joka pelaa TUTO Hockey -joukkueessa.
Dandadan

Dandadan () on Yukinobu Tatsun käsikirjoittama ja piirtämä manga. Mangan julkaisija on Shueisha ja sen julkaisu alkoi vuonna 2021 "Shonen Jump+" -alustalla. Mangaan perustuen on tehty myös Fūga Yamashiron ohjaama anime, jonka esitys alkoi vuonna 2024. Animen ensimmäisessä tuotantokaudessa on 12 jaksoa ja toinen tuotantokausi alkaa kesällä 2025.
Anime nousi Netflixin suosituimmaksi animeksi 19,6 miljoonalla katselulla (96,5 miljoona tuntia) vuonna 2024.
Juoni.
Kaksi opiskelijaa, jotka ovat kiinnostuneita muukalaisista ja yliluonnollisesta kohtaavat erilaisia uhkia.
OS X Yosemite

OS X Yosemite on Applen yhdestoista merkittävä macOS julkaisu, joka on suunniteltu Applen Macintosh-tietokoneisiin. Yosemite julkaistiin 16. lokakuuta 2014.
Järjestelmävaatimukset.
Kaikki OS X 10.8 ja OS X 10.9 -yhteensopivat tietokoneet tukevat OS X Yosemitea. Yhteensopivia ovat:
IPhone 13 mini

iPhone 13 mini on Applen 14. syyskuuta 2021 julkistama ja 24. syyskuuta julkaisema älypuhelin. Puhelimen muut versiot ovat iPhone 13, iPhone 13 Pro ja iPhone 13 Pro Max.
Puhelimessa on kuusiydinprosessori ja 5,4 tuuman näyttö. Tallennustilaa on valittavana 128, 256 tai 512 gigatavua. Keskusmuistia on neljä gigatavua. Puhelimessa on kaksi takakameraa, joista toinen on ultralaajakulmakamera. Sekä takakameroiden että etukameran tarkkuus on 12 megapikseliä. Akun kapasiteetti on 2 406 milliampeerituntia. Se tukee 20 watin latausta ja 15 watin langatonta MagSafe-latausta. Puhelin on pölyn- ja vedenkestävä, ja sen IP-luokitus on 68. Käyttöjärjestelmänä on iOS 15, joka on päivitettävissä iOS 26.0.1 -versioon.
Tapio Rytömaa

Tapio Jouko Eero Rytömaa (22. helmikuuta 1932 Helsinki – 11. huhtikuuta 2018 Helsinki) oli suomalainen lääkäri ja emeritusprofessori. 
Rytömaan vanhemmat olivat ylikomisario Eero Viktor Rytömaa ja Selma Kirsilä ja puoliso vuodesta 1955 professori Inkeri Viitanen. Rytömaa tuli ylioppilaaksi Helsingin lyseosta 1951 ja valmistui lääketieteen lisensiaatiksi Helsingin yliopistosta 1959. Hän väitteli siellä lääketieteen ja kirurgian tohtorikai 1961. 
Rytömaa oli Helsingin yliopistossa tutkimusassistentti 1959–1961, kokeellisen solututkimuksen dosentti 1967–1997 ja tutkija 1967–1970. Valtion lääketieteellisen toimikunnan tutkimusassistentti ja nuorempi tutkija hän oli 1963–1967 ja Säteilyturvakeskuksessa hematologi 1970–1975, erikoistutkija 1975–1984 ja säteilybiologian laboratorion johtaja, tutkimusjohtaja ja professori 1984–1997. Rytömaa oli myös vieraileva tutkija Yhdysvalloissa 1961–1962 ja 1964. Hänellä oli lisäksi useita asintuntijatehtäviä. Rytömaa on julkaisut tutkimuksia solukinetiikasta, syövästä ja säteilystä. 
Rytömaa kuoli vuonna 2018 ja hänet on haudattu Vantaalla Honkanummen hautausmaalle.
Rytömaa

Rytömaa on sukunimi, joka on muun muassa seuraavilla suomalaisilla henkilöillä:
Karin Larsson

Karin Larsson (o.s. Bergöö; 3. lokakuuta 1859 Örebro – 17. helmikuuta 1928 Sundborn) oli ruotsalainen kuvataiteilija. Hän oli vuodesta 1883 naimisissa Carl Larssonin kanssa.
Larsson varttui Hallsbergissä, missä hänen isänsä oli varakas kauppias. Kaksitoistavuotiaana hänet lähetettiin Tukholmaan opiskelemaan, ja vuonna 1877 hän pääsi Kuninkaalliseen taideakatemiaan. Kesällä 1882 Larsson oli taiteilijaystävineen opintomatkalla Pariisissa, kun hän tapasi tulevan miehensä Carl Larssonin. He viettivät muutaman vuoden Ranskassa ennen palaamistaan Ruotsiin, missä he asettuivat Taalainmaalle Sundborniin. Kun he saivat lapsia, Karin Larssonin mahdollisuudet taiteen tekemiseen heikkenivät hänen keskittyessään kotiäidin rooliin. Hän kuitenkin käytti paljon aikaa perheen kodin sisustamiseen ja loi muun muassa värikkäitä kasviaiheisia tekstiilikuoseja, joihin hän sai innoitusta Arts and crafts -liikkeestä.
Larssonit saivat kaikkiaan kahdeksan lasta. Karin Larsson jäi leskeksi vuonna 1919 ja kuoli 1928. Hänet on haudattu Sundborniin.
Margareta Fredkulla

Margareta Fredkulla (; n. 1080 – k. vuosien 1117 ja 1130 välillä) oli ruotsalainen prinsessa ja Norjan sekä myöhemmin Tanskan kuningatar. Hänen isänsä oli Ruotsin kuningas Inge vanhempi. Margareta naitettiin osana rauhanneuvotteluja Norjan kuninkaalle Maunu Paljassäärelle. Tämän kuoltua vuonna 1103 Margareta meni naimisiin Tanskan kuninkaan Niilo Sveninpojan kanssa. Heidän pojastaan Maunusta tuli Ruotsin kuningas 1120-luvulla. Saxo Grammaticuksen mukaan Margaretan ja Niilon toinen poika Inge kuoli nuorena jäätyään hevosen tallomaksi.
Margaretan lisänimi Fredkulla tarkoittaa "rauhan naista". Sen lisäksi, että hänet naitettiin Norjan kuningattareksi osana rauhantekoa, hän pyrki Tanskan kuningattarena estämään valtaistuinta tavoitelleiden sukuhaarojen väliset sodat muun muassa järjestelemällä avioliittoja. Pian Margaretan kuoleman jälkeen Tanska ajautui sisällissotaan.
Cæcilie Norby

Cæcilie Norby (s. 9. syyskuuta 1964) on tanskalainen jazz- ja rocklaulaja. Hän tuli 1980-luvulla tunnetuksi yhtyeiden Frontline ja One Two laulajana, ja on sittemmin tehnyt soolouraa.
Norby

Norby on seuraavien tanskalaisten henkilöiden sukunimi:
Malin Berghagen

Malin Berghagen (s. 11. toukokuuta 1966 Sollentuna) on ruotsalainen näyttelijä. Hän on Barbro Svenssonin ja Lasse Berghagenin tytär. Näyttelemisen lisäksi Berghagen on tullut tunnetuksi joogaopettajana.
Klement Ohridilainen

Pyhä Klement Ohridilainen (830–916) oli keskiaikainen bulgarialainen pyhimys, tutkija, kirjailija ja kansanvalistaja. Hän vaikutti merkittävästi slaavilaisen maailman henkiseen ja kulttuuriseen kehitykseen. Klement oli oli pyhimysten Kyrillos ja Methodios oppilas, joka kehitti kyrillistä aakkostoa.
Klement syntyi Moesiassa ja osallistui lähetystyöhön Määriin. Hän oli yksi kirkon kanonisoimista seitsemästä pyhästä (Kyrillos, Methodios, Klement, Nahum, Angelarius, Sava ja Gorazd).
Klement Ohridilaisen teokset, jotka on kirjoitettu 800-luvun lopun jaa 1000-luvun välisenä aikana, ovat osa ensimmäisen Bulgarian kuningaskunnan keskiaikaisen kulttuurin kultakauden kirjallista perintöä. Hänen teoksistaan on huomattava määrä kopioita, jotka ovat säilyneet venäläis-, serbialais-, bulgarialais- ja moldovalais-valakialaisen perinteen joukossa. Pyhän Klemensin teoksia on mukana eri kokoelmissa arvovaltaisten kristittyjen kirjailijoiden, kuten Basil Suuren ja Athanasius Aleksandrialaisen rinnalla, ja ne muistuttavat usein niitä sisällöltään, muodoltaan ja tarkoitukseltaan, mikä paljastaa Klementin teoksen yhteyden bysanttilaiseen perinteeseen.
Armide-luokka

Armide-luokka oli Ranskan laivaston kolmen kaksoisrunkoisen sukellusveneen muodostama alusluokka.
Alukset.
"Armide" oli alun perin keisarillisen Japanin laivaston joulukuussa 1911 tilaama "sukellusvene No 14". Loput kaksi olivat alun perin Kreikan kuninkaallisen laivaston nimillä "P" ja "PS" vuonna 1912 tilaamat alukset.
Sara Granér

Sara Granér (s. 1980 Lund) on ruotsalainen sarjakuvantekijä ja pilapiirtäjä. Hänen ensimmäinen sarjakuva-albuminsa "Det är bara lite AIDS" ilmestyi vuonna 2008. Hänen sarjakuviaan on julkaistu muun muassa "Galagossa", "ETC:ssä" ja "Dagens Nyheterissä".
Keelingin käyrä

Keelingin käyrä on graafi, joka esittää hiilidioksidin (CO2) pitoisuuksia maapallon ilmakehässä vuodesta 1958 lähtien. Käyrä on nimetty sen luojan, tutkija Charles Keelingin, mukaan.
Keeling aloitti ilmakehän hiilidioksidin tutkimisen vuonna 1956 ottamalla ilmanäytteitä ja mittaamalla niiden CO2-pitoisuuksia. Ajan myötä hän tunnisti kaavan: yöllä otetuissa näytteissä oli korkeammat CO2-pitoisuudet verrattuna päivällä otettuihin näytteisiin. Keeling selitti tämän ilmiön kasvien yhteyttämisellä: kasvit ottavat hiilidioksidia päivisin fotosynteesiin, mutta yöllä ne vapauttavat sitä. Kun Keeling tarkasteli mittauksiaan useiden vuosien ajan, hän havaitsi myös laajemman kausittaisen vaihtelun: CO2-pitoisuudet olivat korkeimmillaan keväällä, kun hajoava kasvimateriaali vapautti hiilidioksidia ilmakehään, ja matalimmillaan syksyllä, kun kasvit lakkasivat ottamasta hiilidioksidia yhteyttämisprosessiin.
Keeling sai mahdollisuuden jatkaa tutkimuksiaan Mauna Loan observatoriossa Havaijilla, Yhdysvalloissa, jossa hän havaitsi globaalien CO2-pitoisuuksien nousun lähes vuosittain. Analysoimalla näytteidensä CO2-pitoisuuksia Keeling pystyi yhdistämään tämän kasvun fossiilisten polttoaineiden käytön lisääntymiseen. Keelingin käyrä on toiminut keskeisenä visuaalisena esityksenä hänen keräämälleen datalle, jonka keräämistä tiedeyhteisö on jatkanut.
Jenna Raunio

Jenna Raunio (s. 24. syyskuuta 2006 Jönköping, Ruotsi) on ruotsinsuomalainen jääkiekkoilija, joka edustaa maajoukkuetasolla Ruotsia ja seuratasolla NCAA:ssa pelaavaa Ohion osavaltionyliopiston joukkuetta. Ennen Ohion joukkuetta Raunio pelasi Ruotsin pääsarjassa HV71:n joukkueessa.
Vertaus tyhmästä ja viisaasta rakentajasta

Vertaus tyhmästä ja viisaasta rakentajasta on Matteuksen (7:24-27) ja Luukkaan evankeliumien (6:46-49) mukaan Jeesuksen esittämä vertaus.
Vertaus.
Matteuksen mukaan:.
"Monet sanovat minulle sinä päivänä: ’Herra, Herra! Sinun nimessäsihän me profetoimme, sinun nimessäsi me karkotimme pahoja henkiä ja sinun nimessäsi teimme monia voimatekoja.’ Mutta silloin he saavat minulta vastauksen: ’En tunne teitä. Menkää pois minun luotani, vääryydentekijät!’"
"Jokainen, joka kuulee nämä sanani ja tekee niiden mukaan, on kuin järkevä mies, joka rakensi talonsa kalliolle. Alkoi sataa, tulvavesi virtasi ja myrskytuuli pieksi taloa, mutta se ei sortunut, sillä se oli rakennettu kallioperustalle."
"Jokainen, joka kuulee nämä sanani mutta ei tee niiden mukaan, on kuin tyhmä mies, joka rakensi talonsa hiekalle. Alkoi sataa, tulvavesi virtasi ja myrskytuuli pieksi taloa, ja se sortui, maan tasalle saakka."
Luukkaan mukaan:.
"Miksi te sanotte minulle: ’Herra, Herra’, mutta ette tee mitä minä sanon? Minä kerron teille, millainen on se, joka tulee minun luokseni, kuulee minun sanani ja tekee niiden mukaan. Hän on kuin mies, joka taloa rakentaessaan kaivoi syvään ja laski perustuksen kalliolle. Kun sitten vedet tulvivat ja syöksyivät taloa vasten, ne eivät saaneet sitä horjumaan, koska se oli hyvin rakennettu. Se taas, joka kuulee mutta ei tee, on kuin mies, joka rakensi talon maan pinnalle, ilman perustusta. Kun tulvavedet syöksyivät taloa vasten, se sortui heti maan tasalle."
Lähteet.
Raamattu.fi
Sebastian Schultz

Hermann Sebastian Schultz on tamperelainen kuvataiteilija ja yrittäjä. Hän maalaa öljyvärimaalauksia sekä muraaleja ja freskoja.
Schultzin tekemiä julkisia teoksia:
Daniel Bîrligea

George Daniel Bîrligea (s. 19. huhtikuuta 2000 Brăila, Romania) on romanialainen jalkapalloilija, joka pelaa hyökkääjänä Liga I -seura FCSB:ssä sekä Romanian maajoukkueessa. 
Ura.
Teramo.
Bîrligea siirtyi Palermo FC:n junioreista SSD Città di Teramoon vuonna 2019. Hän debytoi 22. tammikuuta 2020 Serie C:n ottelussa Catanzaroa vastaan. Kahden vuoden aikana Teramossa hän teki seitsemän maalia 43 ottelussa kaikki sarjat huomioiden.
CFR Cluj.
26. tammikuuta 2022 Bîrligea palasi kotimaahansa Romaniaan allekirjoittamalla sopimuksen CFR Clujin kanssa. Hän debytoi 5. helmikuuta, kun hän pääsi kentälle 87. minuutin kohdalla liigaottelussa Universitatea Craiovaa vastaan. Bîrligea teki ensimmäisen maalinsa 1. toukokuuta Farul Constanțaa vastaan. Kaksi viikkoa myöhemmin hän oli aloituskentällisessä Universitatea Craiovaa vastaan ottelussa, jossa CFR Cluj kruunattiin Romanian SuperLigan mestariksi.
20. lokakuuta 2022 Bîrligea teki maalin "Clujin derbyssä" Universitatea Clujia vastaan Romanian cupin lohkovaiheessa. 10. marraskuuta hän teki uransa ensimmäisen hattutempun, kun Cluj voitti Dumbrăvițan 5–0 Romanian cupissa. 16. helmikuuta 2023 Bîrligea pelasi ensimmäisen europelinsä vieraspelissä SS Laziota vastaan Konferenssiliigassa. Bîrligea teki ensimmäisen hattutemppunsa pääsarjassa 6. huhtikuuta 2024 vieraspelissä Rapid Bukarestia vastaan. Kaudella 2023–24 hän pelasi kaikissa 40 Liga I -ottelussa – joista 33:ssa hän oli aloituskentällisessä – ja oli joukkueen toiseksi paras maalintekijä 14 maalillaan. Elokuun 1. päivänä samana vuonna Bîrligea teki kaksi ensimmäistä maaliaan europeleissä 5–0-voittoon päättyneessä pelissä Neman Grodnoa vastaan Konferenssiliigan toisella karsintakierroksella.
FC Steaua Bukarest.
Syyskuun 2. päivänä 2024 sovittiin Bîrligean siirtymisestä CFR Clujin kilpailijaan FCSB:hen. Molempien seurojen omistajat ilmoittivat siirtosumman olevan 2 miljoonaa euroa ja 15 %:n korko mahdollisesta tulevasta siirrosta sekä ehdollisia bonuksia. Rapid Bukarest yritti tehdä tarjousta viime hetkellä, mutta FCSB julkisti virallisesti Bîrligean sopimuksen seuraavana päivänä.
Bîrligea debytoi FCSB:ssä 21. syyskuuta Liga I:n ottelussa FC Petrolulia vastaan. Viisi päivää myöhemmin hän avasi maalitilinsä Eurooppa-liigan ensimmäisessä ottelussa. 3. lokakuuta hän teki ainoan maalin vierasvoitossa Kreikan hallitsevasta mestarissa PAOKista samassa turnauksessa. 20. lokakuuta 2024 Bîrligea teki toisen liigamaalinsa FCSB:lle, saksipotkulla Dinamo Bukarestia vastaan.
Maajoukkueura.
Syyskuussa 2023 Bîrligea sai ensimmäisen kutsunsa Romanian maajoukkueeseen vuoden 2024 EM-karsintaotteluihin Israelia ja Kosovoa vastaan. Hän teki debyyttinsä 15. lokakuuta samana vuonna Andorraa vastaan. Hänet valittiin 7. kesäkuuta 2024 Romanian joukkueeseen EM-kisoihin, mutta hän ei pelannut niissä otteluakaan.
18. marraskuuta 2024 Bîrligea teki ensimmäisen maajoukkuemaalinsa Nations Leaguen ottelussa Kyprosta vastaan.
Tilastot.
Päivitetty 17. huhtikuuta 2025
Japaninkotapähkinä

Japaninkotapähkinä ("Staphylea bumalda") on kotapähkinöiden ("Staphlea") sukuun kuuluva kasvilaji.
Japaninkotapähkinä on kausivihanta pensas, joka kasvaa yleensä noin 1–2 metriä korkeaksi ja leveäksi. Lehdet ovat kolmilehdykkäisiä ja lehdykät ovat noin 5 cm pitkiä, sahalaitaisia ja soikeita tai suikeita. Kukat ovat valkeat, kellomaiset ja hieman tuoksuvat. Kukat sijaitsevat harsuissa ja pystyissä tertuissa, ja laji kukkii touko–kesäkuussa. Kukinnan jälkeen kukista kehittyvät kotamaiset hedelmät, jotka ovat yleensä roikkuvia.
Japaninkotapähkinä kasvaa luontaisena Japanissa avoimissa metsissä, tiheiköissä sekä erilaisilla häirityillä paikoilla. Lajia kuitenkin kasvatetaan myös koristekasvina muualla.
Puutarhakasvina japaninkotapähkinä sopii parhaiten puolivarjoiseen paikkaan, kuten erilaisille reunuksille. Lajia voi kasvattaa myös pensasaitana. Laji kasvaa hyvin tasaisesti kosteassa ja runsasravinteisessa, mutta hyvin vettä läpäisevässä maaperässä, kunhan maaperä ei vain pääse täysin kuivumaan. Lajia voi lisätä siemenistä, pistokkaista tai rönsyistä.
O'Byrne-luokka

O'Byrne-luokka oli Ranskan laivaston kolmen kaksoisrunkoisen sukellusveneen muodostama alusluokka.
Alukset.
Romanian laivasto tilasi alukset, jotka pakko-otettiin Ranskalle ja liitettiin Ranskan laivastoon.
Bradly Nadeau

Bradly Nadeau (s. 5. toukokuuta 2005 Saint-François-de-Madawaska, New Brunswick, Kanada) on kanadalainen jääkiekkoilija, pelipaikaltaan vasen laitahyökkääjä. Nadeau edustaa NHL-joukkue Carolina Hurricanesia.
Ennen NHL-uraansa Nadeau pelasi BCHL-juniorisarjassa Penticton Veesin joukkueessa ja Mainen yliopiston joukkueessa. Carolina Hurricanes varasi hänet ensimmäisellä kierroksella 30. varausvuorolla . Nadeau on pelannut neljä NHL:n runkosarjan ottelua. Näissä otteluissa hän on syöttänyt yhden maalin. Nadeau kuului Kanadan joukkueeseen alle 20-vuotiaiden MM-kilpailuissa vuonna 2025. Uran tilastot päivitetty 28. lokakuuta 2025.
Romanian kruunun ritarikunta

Romanian kruunun ritarikunta () on romanialainen ritarikunta, joka perustettiin kuningas Kaarle I:n käskystä 14. maaliskuuta 1881. Sitä jaettiin alkujaan tunnustuksena erityisistä saavutuksista niin romanialaisille kuin ulkomaalaisillekin. Ritarikunta lakkautettiin monarkian mukana vuonna 1947, mutta kuningasperhe on jatkanut kunnianosoituksen jakamista. 
Vuonna 2011 Mikael I uudisti ritarikunnan sääntöjä, johon kuului mm. maksimimäärä kuhunkin luokkaan ja aikarajoitukset luokkien välillä ylentämiseen.
Ritarikunnassa on aina ollut viisi luokkaa, mutta nauha on vaihdellut historian saatossa ja sen mukaan, jaetaanko sitä sodan aikana vai ei:
ROP

ROP on vuodesta 2011 lähtien toiminut julkisen taiteen tekijäryhmä. Siihen kuuluu kuvataiteilija Tuomo Rosenlund ja diplomi-insinööri Pekko Orava.
Elmon uimahalli

Elmon uimahalli on Vantaan Asolaan rakenteilla oleva uimahalli. Uimahallin on suunnitellut Siren arkkitehdit oy. Uimahallin rakentaminen on aloitettu 2024 ja sen on määrä valmistua 2027. 
Uimahallin rakentaminen maksaa noin 46.27 miljoonaa euroa. 
Uimahalliin tulee 50 metrin teräksinen pääallas, jossa on kymmenen uimarataa. Tämän lisäksi tulee terapia-allas, opetusallas, hyppyallas, kahluuallas, lastenallas, kylmäallas ja vesiliukumäki. Halliin tulee myös kuntosali ja ryhmäliikunta tila.
Selviytyjät Suomi (10. tuotantokausi)

Selviytyjät Suomen kymmenes tuotantokausi esitetään syksyllä 2025 Nelosella ja Ruutu -suoratoistopalvelussa. Kausi kuvattiin vuoden 2025 keväällä Malesiassa, Johorissa. Kaudella nähdään 16 kilpailijaa, kun julkisuudesta tunnetut henkilöt osallistuvat kilpailuun läheisimmän luottohenkilönsä kanssa. Ensimmäistä kertaa Selviytyjät Suomen historiassa kilpailuun osallistutaan pareittain. Juontajana jatkaa Riku Rantala. Kilpailu kestää 34 vuorokautta ja voittaja saa 30 000 euroa.
Uutena juonenkäänteenä kaudella nähdään heimoneuvoston kahdeksan ruukkua. Heimoneuvostossa ulosäänestetty pelaaja saa rikkoa yhden ruukun. Kolme ruukkua sisältävät tyhjän arvan, jolloin ulosäänestetty pelaaja putoaa pelistä normaalisti pois. Kolmessa ruukussa on pelillinen etu, jonka ulosäänestetty pelaaja saa jättää perinnöksi valitsemalleen pelaajalle. Kaksi ruukkua sisältävät mahdollisuuden kaksintaisteluun, joka käydään seuraavassa heimoneuvostossa ulosäänestetyn pelaajan kanssa. Kaksintaistelun voittaja palaa takaisin peliin sen heimon riveissä, jonka heimoneuvoston päätteeksi kaksintaistelu käydään. Kaksintaistelun häviäjän peli päättyy.
Palestiinalaiskristityt

Palestiinalaiskristityt ovat kristillinen vähemmistö palestiinalaisten keskuudessa. Palestiinalaisalueilla ja Israelissa heitä arvioidaan olevan noin 180 000. Enemmistö palestiinalaiskristityistä elää diasporassa Palestiinan ulkopuolella. Heidän määräksi arvioidaan vähintään 500 000. Kreikkalaisortodoksinen kirkko on perinteinen ja suurin kirkkokunta palestiinalaisten parissa, ja myös muihin seurakuntiin kuuluvat usein polveutuvat sen jäsenistä. Osa palestiinalaiskristityistä on katolilaisia, protestantteja ja orientaaliortodokseja. 
Eri kirkkokuntien palestiinalaisia yhdistää yhteinen etninen ja kristillinen identiteetti, sekä kokemus yhteydestä kristinuskon synnyinseutuun ja roolista sen pyhien paikkojen hoitajina. Palestiinalaiskristityt jakavat palestiinalaismuslimien kanssa palestiinalais- ja arabi-identiteetin, mutta uskonto koetaan myös osittain erottavaksi tekijäksi esimerkiksi sen politisoituessa. Kristinuskoa harjoittaville palestiinalaisille uskonnon yhteisöllinen merkitys on henkilökohtaisen ulottuvuutensa ohella perinteisesti korostunut, ja se on myös selviytymiskeino heidän kohtaamassaan alisteisessa asemassa Israelin–Palestiinan konfliktissa, mikä näyttäytyy esimerkiksi läheisten puolesta rukoilemisena. 
Taustaa.
Kristinusko sai alkunsa Palestiinan ympäristössä, ja useiden palestiinalaiskristittyjen juuret ulottuvat alkukristittyihin. Vuosisatojen varrella Palestiina oli kristittyjen mielenkiinnon ja pyhiinvaellusten kohde. Jerusalemin kreikkalais-ortodoksinen kirkko periytyy yhdestä historiallisen kirkon vanhoista patriarkaateista, ja järjestäytyneen uskonnon kreikkalaisortodoksisella muodolla on alueella pitkät juuret. 600-luvun arabilaistamisen jälkeen palestiinalaiset päätyivät omaksumaan arabian kielen osan säilyttäessä kuitenkin kristinuskonsa. Protestantismi levisi Palestiinaan 1800-luvun lähetystyön yhteydessä. Israelin–Palestiinan konflikti on aiheuttanut palestiinalaiskristittyjen oloihin epävakautta ja rajoittanut heidän mahdollisuuksiaan liikkua ja toimia. Vuosien 1948 ja 1967 sotien yhteydessä yli 80 000 palestiinalaiskristittyä häädettiin tai pakeni kodistaan. Myös jännitteet palestiinalaismilitanttien ja ääriuskonnollisten juutalaisten kanssa ovat vaikeuttaneet palestiinalaiskristittyjen elämää.